17. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 121 της 29 Ιαν./7 Φεβρ. 1970 (ΦΕΚ Α΄ 33) Περί ιδρύσεως Σχολής Αδελφών Νοσοκόμων τριετούς φοιτήσεως παρά τω Νοσηλευτικώ Ιδρύματι Κληρικών Ελλάδος. Έχοντες υπ’ όψιν: 1.Το άρθρ. 4 του Ν.Δ. 683 της 7 Μαΐου 1948 «περί διπλωματούχων Αδελφών Νοσοκόμων και Επισκεπτριών». 2.Τον υπ’ αριθ. 7/1967 Α. Νόμου «περί συγχωνεύσεως των Υπουργείων Κοινωνικής Προνοίας και Υγιεινής εις ενιαίον Υπουργείον υπό τον τίτλον «Υπουργείον Κοινωνικής Προνοίας». 3.Την υπ’ αριθ. 10/1970 γνωμοδότησιν του Συμβουλίου Επικρατείας, προτάσει των Ημετέρων επί των Κοινωνικών Υπηρεσιών και Οικονομικών Υπουργών, απεφασίσαμεν και διατάσσομεν: Άρθρον μόνον.-1.Ιδρύεται εν Αθήναις παρά τω Νοσηλευτικώ Ιδρύματι Κληρικών Ελλάδος (ΝΙΚΕ) Σχολή Αδελφών Νοσοκόμων τριετούς φοιτήσεως υπό τον τίτλον «Σχολή Διακονισσών Αδελφών Νοσοκόμων Νοσηλευτικού Ιδρύματος Κληρικών Ελλάδος» αποτελούσα εξάρτημα του Νοσοκομείου τούτου και τελούσα υπό την εποπτείαν του Υπουργείου Κοινωνικών Υπηρεσιών. 2.Σκοπός της Σχολής είναι η πρακτική και θεωρητική εκπαίδευσις γυναικών προς απόκτησιν πτυχίου Αδελφής Νοσοκόμου συμφώνως προς τας διατάξεις του Ν.Δ. 683/1948 «περί Διπλωματούχων Αδελφών Νοσοκόμων και Επισκεπτριών» υπό των οποίων αύτη διέπεται κατά πάντα. 3.Η Σχολή διοικείται υπό του Διοικητικού Συμβουλίου του Νοσηλευτικού Ιδρύματος Κληρικών Ελλάδος. Αι δαπάναι λειτουργίας της Σχολής βαρύνουν τον προϋπολογισμόν του Νοσοκομείου. Εις τον αυτόν επί των Κοινωνικών Υπηρεσιών Υπουργόν, ανατίθεμεν την δημοσίευσιν και εκτέλεσιν του παρόντος. Δια του Β.Δ. 314 της 12 Απρ./15 Μαΐου 1971 (ΦΕΚ Α΄ 92) περί εγκρίσεως του Οργανισμού της παρά τω Νοσηλευτικώ Ιδρύματι Κληρικών Ελλάδος ιδρυθείσης Ανωτέρας Σχολής Διακονισσών Αδελφών Νοσοκόμων η ανωτέρω Σχολή έλαβεν την επωνυμίαν «Η ΟΛΥΜΠΙΑΣ». Δια του Π.Δ. 469 της 5/8/ Ιουλ. 1976 (ΦΕΚ Α΄ 171) η ανωτέρω Σχολή φέρει εφεξής την επωνυμίαν «Ανωτέρα Σχολή Αδελφών Νοσοκόμων» Η Ολυμπιάς «(Α.Σ.Α.Ν.)». 